**Pako Ayestarán** (s. 5. helmikuuta 1963) on espanjalainen jalkapallovalmentaja. Elokuusta 2020 lähtien hän on toiminut portugalilaisen CD Tondelan päävalmentajana.

Ura
---

Ayestaránin oma pelaajaura jäi juniorivuosiin Real Sociedadin organisaatiossa. Hän työskenteli jalkapallon parissa kuntovalmentajana, kunnes aloitti yhteistyön Rafael Benítezin apuvalmentajana CA Osasunassa. Ayestarán teki pitkään yhteistyötä Benítezin kanssa ja oli hänen apuvalmentajanaan myös CF Extremadurassa, CD Tenerifessä, Valenciassa ja viimeiseksi Liverpoolissa. Benítezin aisaparina Ayestarán oli nostamassa sekä Extremaduraa että Tenerifeä pääsarjatasolle. Apuvalmentajauran kruunuina tulivat UEFA Cupin voitto Valenciassa ja Mestarien liigan voitto Liverpoolissa.

Syyskuussa 2007 Ayestarán jätti Liverpoolin ja hänen 11 vuotta kestänyt yhteistyösuhteensa Benítezin kanssa päättyi. Lähdön taustalla oli periaatteellisia erimielisyyksiä liittyen joukkueen valmennukseen.

Liverpoolista lähtönsä jälkeen Ayestarán toimi tammikuussa 2008 lyhyen aikaa Real Sociedadin urheilutoimenjohtajana ja sen jälkeen fysiikkavalmentajana SL Benficassa ja Valenciassa. Hän jätti tehtävänsä Valenciassa kesällä 2010. Lähdön taustalla olivat näkemyserot seuran päävalmentajana toimineen Unai Emeryn kanssa.

Kaudella 2011/12 Ayestarán työskenteli Quique Sánchez Floresin apuvalmentajana Al-Ahli Dubaissa. Päävalmentajadebyyttinsä kokenut Ayestarán teki elokuussa 2013, kun hänestä tuli meksikolaisen Tecosin päävalmentaja. Ayestarán ei hyvistä suorituksista huolimatta onnistunut nostamaan Tecosia Meksikon pääsarjaan ja hän jätti paikkansa kesällä 2014.

Elokuussa 2014 Ayestarán jatkoi uraansa Maccabi Tel Avivin päävalmentajana. Maccabi pelasi loisteliaan kauden 2015/16 Ayestaránin alaisuudessa ja voitti historiansa ensimmäisen triplamestaruuden, kun pokaali tuli liigassa, State Cupissa ja Toto Cupissa. Menestyksestä huolimatta Ayestarán jätti seuran kauden jälkeen. Hänen huhuttiin palaavan Liverpoolin apuvalmentajaksi, mutta lopulta hän palasi valmentamaan Meksikoon Santos Lagunaan. Hän jätti seuran marraskuussa 2015 heikkojen esitysten myötä.

Helmikuussa 2016 Ayestarán palasi Valenciaan, kun hänestä tuli Gary Nevillen apuvalmentaja edustusjoukkueeseen. Seuran peliesitykset Nevillen alaisuudessa olivat heikkoja ja lopulta seura nosti Ayestaránin päävalmentajaksi huhtikuun alussa. Ayestaránin johdolla Valencia heräsi taistelemaan paremmista sijoituksista ja voitti muun muassa FC Barcelonan kotonaan. Lopputuloksissa joukkue oli lopulta 12:s voitettuaan kolme kahdeksasta Ayestaránin alaisuudessa pelaamastaan ottelusta. Kauden jälkeen seura teki hänen kanssaan kaksivuotisen jatkosopimuksen. Kausi 2016/17 alkoi Valencian osalta heikosti ja neljä perättäistä tappiota kauden ensimmäisissä otteluissa johtivat Ayestaránin potkuihin syyskuun puolivälissä 2016.

Syyskuussa 2017 Ayestaránista tuli Las Palmasin päävalmentaja. Hän ei saanut Las Palmasin kurssia kääntymään, vaan joukkue ei voittanut yhtään seitsemästä pelaamistaan otteluista. Seurajohto erotti Ayestaránin marraskuun lopussa 2017.

Kesällä 2018 Ayestaránista tuli meksikolaisseura CF Pachucan päävalmentaja. Hän sai potkut seurasta tammikuussa 2019 heikkojen peliesitysten vuoksi.

Elokuussa 2020 Ayestarán allekirjoitti kaksivuotisen sopimuksen portugalilaisen liigaseura CD Tondelan kanssa.

Meriitit
--------

### Päävalmentajana

* Israelin mestaruus: 2015
* Israel State Cup: 2015
* Toto Cup: 2015

### Apuvalmentajana

* Mestarien liiga: 2005
* UEFA Cup: 2004
* UEFA Super Cup: 2005
* Espanjan mestaruus (2): 2002, 2004
* FA Cup: 2006

Lähteet
-------

1. ↑  Pako Ayestarán: The big interview (Arkistoitu – Internet Archive) Liverpool FC. Viitattu 2.4.2016.
2. ↑  Rafael Benitez's assistant quits Liverpool Telegraph. Viitattu 2.4.2016.
3. ↑  I did not betray Benitez, he just forgot his principles: Former Liverpool No 2 Ayestaran speaks out ahead of Rafa's Anfield return Daily Mail. Viitattu 2.4.2016.
4. ↑  PAKO AYESTARÁN Transfermarkt. Viitattu 2.4.2016.
5. ↑  Valencia To Part With Fitness Coach Pako Ayestaran Goal.com. Viitattu 2.4.2016.
6. ↑  Quique prolonga un año más su estancia en Dubai SuperDeporte. Viitattu 2.4.2016.
7. ↑  Ex auxiliar de Benítez, DT de Tecos ESPN Deportes. Viitattu 2.4.2016.
8. ↑  Ayestarán no irá con Estudiantes a Zacatecas (Arkistoitu – Internet Archive) Informador. Viitattu 2.4.2016.
9. ↑  Óscar García abandona el banquillo del Maccabi Tel Aviv por la guerra en Gaza Marca. Viitattu 2.4.2016.
10. ↑  Ayestarán, triplete histórico con el Maccabi Marca. Viitattu 2.4.2016.
11. ↑  Maccabi Tel-Aviv, Ayestaran no continúa pese al triplete esFutbol.net. Viitattu 2.4.2016.
12. ↑  Liverpool set to reappoint Pako Ayestaran to coaching staff as Brendan Rodgers' new No2 Mirror. Viitattu 2.4.2016.
13. ↑  El español Pako Ayestarán dirigirá al Santos Laguna, último campeón en México Mundo Deportivo. Viitattu 2.4.2016.
14. ↑  Santos Laguna and Pako Ayestaran part ways (Arkistoitu – Internet Archive) CF Santos. Viitattu 2.4.2016.
15. ↑  Gary Neville: Valencia needed Pako Ayestaran on coaching team ESPN. Viitattu 2.4.2016.
16. ↑  New Valencia boss Pako Ayestaran takes over from Gary Neville Daily Mail. Viitattu 2.4.2016.
17. ↑  La Liga: Valencia appoint Pako Ayestaran on long-term deal BBC. Viitattu 7.6.2016.
18. ↑  Valencia sack Pako Ayestaran after he posts worst record as coach The Guardian. Viitattu 23.9.2016.
19. ↑  Oficial: Pako Ayestarán, nuevo entrenador de Las Palmas
20. ↑  Soccer-Las Palmas sack Ayestaran after seventh loss in nine
21. ↑  Pachuca's new coach sets sights on Mexican title
22. ↑  Liga MX's Pachuca fires Spanish manager Ayestaran
23. ↑  Pako Ayestarán, nuevo entrenador del Tondela portugués

  


|  |  |  |
| --- | --- | --- |
| Edeltäjä:**Óscar García Junyent** | **Maccabi Tel Avivin päävalmentaja**2014–2015 | Seuraaja:**Slaviša Jokanović** |

|  |  |  |
| --- | --- | --- |
| Edeltäjä:**Gary Neville** | **Valencian päävalmentaja**4–9/2016 | Seuraaja:**Voro** |

|  |  |  |
| --- | --- | --- |
| Edeltäjä:**Manolo Márquez** | **Las Palmasin päävalmentaja**9–11/2017 | Seuraaja:**Paco** |

|  |  |  |
| --- | --- | --- |
| Edeltäjä:**Natxo González** | **CD Tondelan päävalmentaja**2020– | Seuraaja:**–** |